text: [{"text_idx": "#000000", "text": "Vitnisbur\u00f0arKristnili\u0301vKirkja og samkomaMentan og SamfelagAndaktBo\u0301ka- og filmsumr\u00f8\u00f0urBloggurUng"}, {"text_idx": "#000001", "text": "MyndasavnSangir og akkordirTalusavnTilmeldingar til tilt\u00f8kKalendariNethandil"}, {"text_idx": "#000003", "text": "Hetta er tann sjeynda av a\u0301tta greinum um pro\u0301gv fyri Jesu uppreisn, og samstundis fjo\u0301r\u00f0a grein um sannroyndirnar um Jesu uppreisn."}, {"text_idx": "#000004", "text": "Ta\u00f0 eru fleiri a\u0301bendingar, i\u00f0 stu\u00f0la hini to\u0301mu gr\u00f8vini sum eina s\u00f8guliga sannroynd:"}, {"text_idx": "#000005", "text": "S\u00f8guliga tru\u0301vir\u00f0i\u00f0 hja\u0301 jar\u00f0arfer\u00f0arfra\u0301s\u00f8gnini stu\u00f0lar hini to\u0301mu gr\u00f8vini."}, {"text_idx": "#000006", "text": "Um jar\u00f0arfer\u00f0arfra\u0301s\u00f8gnin er eftirfarandi, so hevur ta\u00f0 harvi\u00f0 eisini vi\u00f0 s\u00e6r, at fo\u0301lk i\u0301 Jerusalem hava veri\u00f0 grei\u00f0 yvir, hvar i\u00f0 gr\u00f8vin var. B\u00e6\u00f0i j\u00f8dar og kristin vo\u0301ru ju\u0301 til sta\u00f0ar, ta\u0301 i\u00f0 Jesus var\u00f0 lagdur i\u0301 gr\u00f8vina. Sostatt ma\u0301 gr\u00f8vin eisini hava veri\u00f0 to\u0301m, ta\u0301 i\u00f0 l\u00e6rusveinarnir byrja\u00f0u at pr\u00e6dika, at Jesus var risin upp fra\u0301 dey\u00f0um. L\u00e6rusveinarnir h\u00f8vdu onganti\u0301\u00f0 tru\u0301\u00f0, at Jesus var risin upp, um li\u0301ki\u00f0 av honum enn la\u0301 i\u0301 gr\u00f8vini. Hetta hev\u00f0i veri\u00f0 ein fremmandur tanki i\u0301 einum j\u00f8diskum samanhangi."}, {"text_idx": "#000007", "text": "Og sja\u0301lvt um l\u00e6rusveinarnir pr\u00e6dika\u00f0u, at Jesus var risin upp fra\u0301 dey\u00f0um, so hev\u00f0i eingin annar tru\u0301\u00f0 a\u0301 uppreisnina, um gr\u00f8vin i\u0301 roynd og veru ikki var to\u0301m."}, {"text_idx": "#000008", "text": "Ein av teimum mest undranarverdu sannroyndunum vi\u00f0vi\u0301kjandi uppreisnartru\u0301nni hja\u0301 teimum fyrstu kristnu er nevniliga, at henda tru\u0301gvin to\u0301k seg upp ju\u0301st i\u0301 by\u0301num, har i\u00f0 Jesus var\u00f0 avr\u00e6tta\u00f0ur alment. So leingi i\u0301bu\u0301gvarnir i\u0301 Jerusalem tru\u0301\u00f0u, at li\u0301ki\u00f0 av Jesusi enn la\u0301 i\u0301 gr\u00f8vini, so h\u00f8vdu teir heldur ikki tru\u0301\u00f0, at Jesus var risin upp fra\u0301 dey\u00f0um. Og sja\u0301lvt um teir tru\u0301\u00f0u ti\u0301, so h\u00f8vdu myndugleikarnir l\u00e6ttliga kunna avdu\u0301ka\u00f0 lygnina bert vi\u00f0 at vi\u0301sa teimum li\u0301ki\u00f0 av Jesusi (Craig 2015: 204-205)."}, {"text_idx": "#000009", "text": "Um jar\u00f0arfer\u00f0arfra\u0301s\u00f8gnin er eftirfarandi, so er fylgjuni\u00f0urst\u00f8\u00f0an um hina to\u0301mu gr\u00f8vina heldur ikki so fjar. Hetta er eisini ors\u00f8kin til, at atfinnarar, sum ikki vi\u00f0urkenna hina to\u0301mu gr\u00f8vina, kenna seg noyddar til at bera fram pro\u0301vgrundir i\u0301mo\u0301ti sja\u0301lvari jar\u00f0arfer\u00f0arfra\u0301s\u00f8gnini. Men Jesu jar\u00f0arfer\u00f0 tykist kortini at vera ein av teimum sannroyndunum, sum ta\u00f0 finnast flest a\u0301bendingar fyri (ibid.: 205). Ta\u00f0 ver\u00f0ur sipa\u00f0 til Jesu jar\u00f0arfer\u00f0 i\u0301 sera gomlum og o\u0301heftum keldum. Jar\u00f0arfer\u00f0arfra\u0301s\u00f8gnin er til d\u00f8mis ein partur av keldutilfarinum hja\u0301 evangeliinum eftir Markus (Mark 15,42-16,8). Og av ti\u0301 at evangelii\u00f0 eftir Markus er ta\u00f0 elsta evangelii\u00f0, merkir hetta eisini, at henda fra\u0301s\u00f8gnin stavar fra\u0301 einari sera gamlari keldu, sum flestu granskarar kny\u0301ta saman vi\u00f0 fra\u0301s\u00f8gnir hja\u0301 eygnavitnum (ibid.: 205-206). Og, sum vit longu hava s\u00e6\u00f0, so sipar tann gamla traditio\u0301nin i\u0301 Fyrra korintbr\u00e6vinum 15 eisini til Jesu jar\u00f0arfer\u00f0. Spurningurin er so, um talan er um hina somu hendingina i\u0301 evangeliinum eftir Markus og i\u0301 Fyrra korintbr\u00e6vinum 15. Hesin spurningurin ver\u00f0ur svara\u00f0ur vi\u00f0 at samanbera teir fy\u0301ra at-setningarnar hja\u0301 Paulusi vi\u00f0 evangelii\u00f0 eftir Markus og vi\u00f0 A\u0301postlas\u00f8guna:"}, {"text_idx": "#000010", "text": "Samsvari\u00f0 millum hesar o\u0301heftu traditio\u0301nirnar undirstrikar fyri okkum, at teir fy\u0301ra at-setningarnir hja\u0301 Paulusi eru eitt slag av samandra\u0301tti av hini grundleggjandi hendingargongdini vi\u00f0vi\u0301kjandi Jesu li\u0301\u00f0ing, dey\u00f0a, jar\u00f0arfer\u00f0 og uppreisn. Harvi\u00f0 ver\u00f0ur Jesu jar\u00f0arfer\u00f0 stu\u00f0la\u00f0 av n\u00f8krum av teimum elstu og o\u0301heftu keldunum i\u0301 Ny\u0301ggja testamenti (ibid.: 207-208)."}, {"text_idx": "#000011", "text": "Vi\u00f0vi\u0301kjandi jar\u00f0arfer\u00f0ini undirstrikar Craig A. Evans eisini, at Jo\u0301sef u\u0301r Arimateu eigur at ver\u00f0a s\u00e6ddur i\u0301 ljo\u0301sinum fra\u0301 mentanarligu bakgrundini. Av ti\u0301 at ta\u00f0 var h\u00e6gsta ra\u0301\u00f0i\u00f0 hja\u0301 j\u00f8dunum, i\u00f0 gav Jesus yvir til ro\u0301mverska avr\u00e6tting, so h\u00f8vdu teir eisini skyldu til at syrgja fyri einari sa\u0301miligari jar\u00f0arfer\u00f0. Og samb\u00e6rt Evans fekk Jo\u0301sef u\u0301r Arimateu ju\u0301st hesa uppga\u0301vu. Sostatt samsvara evangeliini vi\u00f0 ein j\u00f8diskan jar\u00f0arfer\u00f0arsi\u00f0, sum ennta\u0301 var\u00f0 virdur av ro\u0301mversku myndugleikunum i\u0301 fri\u00f0arti\u0301\u00f0 (Evans 2014: 88-89). Evans undirstrikar millum anna\u00f0: \u201dTa\u00f0 er einki o\u0301regluligt vi\u00f0 fra\u0301s\u00f8gnini i\u0301 evangeliunum um, at ein limur i\u0301 h\u00e6gsta ra\u0301\u00f0inum ba\u00f0 um loyvi til at taka likami\u00f0 av Jesusi ni\u00f0ur og geva ti\u0301 eina sa\u0301miliga jar\u00f0arfer\u00f0, sum samsvara\u00f0i vi\u00f0 j\u00f8diska jar\u00f0arfer\u00f0arsi\u00f0in\u201d (ibid.: 89, mi\u0301n ty\u0301\u00f0ing). Ta\u00f0, sum Evans undirstrikar, s\u00e6st eisini hja\u0301 Josefusi, i\u00f0 leggur dent a\u0301, at ro\u0301mverjar ikki noyddu si\u0301nar borgarar at bro\u0301ta lo\u0301girnar i\u0301 si\u0301num egna landi (Josefus 1987: 798). Og ein av hesum lo\u0301gunum var nevniliga, at ein onganti\u0301\u00f0 skuldi lata vera vi\u00f0 at at jar\u00f0a eitt li\u0301k (ibid.: 807)."}, {"text_idx": "#000012", "text": "Fornfr\u00f8\u00f0in stu\u00f0lar eisini hesum sjo\u0301narmi\u00f0i. Evans leggur til d\u00f8mis dent a\u0301 eitt beinhu\u0301s, i\u00f0 var\u00f0 funni\u00f0 i\u0301 1968, og sum hoyrdi til ein mann, i\u00f0 uttan iva hev\u00f0i veri\u00f0 krossfestur. Ta\u0301 ein ti\u0301\u00f0 var fra\u0301li\u00f0in, vo\u0301r\u00f0u beinini hja\u0301 hinum krossfesta, naglarnir og ymiskt anna\u00f0, l\u00f8gd i\u0301 beinhu\u0301si\u00f0 (Evans 2014: 83). Ta\u0301 i\u00f0 samanum kemur, er ta\u00f0 altso ri\u0301miligt at koma til ta ni\u00f0urst\u00f8\u00f0u, at Jesus allarhelst eisini fekk eina sa\u0301miliga jar\u00f0arfer\u00f0, sum samsvara\u00f0i vi\u00f0 j\u00f8disku si\u00f0venjuna ta\u0301 a\u0301 d\u00f8gum (ibid.: 89). I\u0301 ljo\u0301sinum fra\u0301 j\u00f8diska jar\u00f0arfer\u00f0arsi\u00f0inum hevur ein eisini veri\u00f0 varur vi\u00f0, hvar Jesus var\u00f0 jar\u00f0a\u00f0ur. Seinni var \u00e6tlanin ju\u0301 at heinta og jar\u00f0a beinini. Ta\u00f0 er altso sera sannli\u0301kt, at Jesus, i\u0301 samsvari vi\u00f0 j\u00f8diskan si\u00f0, er blivin lagdur i\u0301 eina kenda gr\u00f8v, og at henda sama gr\u00f8vin seinni var\u00f0 funnin at vera to\u0301m (ibid.: 92-93)."}, {"text_idx": "#000013", "text": "2. Gamlar og o\u0301heftar keldur siga fra\u0301 hini to\u0301mu gr\u00f8vini."}, {"text_idx": "#000014", "text": "Hetta hava vit eisini nomi\u00f0 vi\u00f0 i\u0301 sambandi vi\u00f0 gj\u00f8gnumgongdina av ti\u0301 gomlu traditio\u0301nini i\u0301 Fyrra korintbr\u00e6vinum 15. Her so\u0301u vit nevniliga, at ho\u0301ast hin to\u0301ma gr\u00f8vin ikki ver\u00f0ur nevnd i\u0301 traditio\u0301nini, so by\u0301r ta\u00f0 samb\u00e6rt ta\u0301ti\u0301\u00f0ar j\u00f8disku fatan kortini undir sja\u0301lvum or\u00f0inum \u201duppreisn\u201d, at talan sja\u0301lvandi er um eina likamliga uppreisn. Og ein likamlig uppreisn ber vi\u00f0 s\u00e6r eina to\u0301ma gr\u00f8v. Um vit harumframt eisini samanbera teir fy\u0301ra at-setningarnar hja\u0301 Paulusi vi\u00f0 evangelii\u00f0 eftir Markus og vi\u00f0 A\u0301postlas\u00f8guna, so si\u0301ggja vit, at hin tri\u00f0i at-setningurin er ein samandra\u0301ttur av fra\u0301s\u00f8gnini um hina to\u0301mu gr\u00f8vina. Av ti\u0301 at sera gamlar og o\u0301heftar keldur finnast vi\u00f0vi\u0301kjandi hini to\u0301mu gr\u00f8vini, so er hetta eisini vi\u00f0 til at undirstrika, at fra\u0301s\u00f8gnin um hina to\u0301mu gr\u00f8vina ikki kann vera eitt u\u0301rslit av einari halgis\u00f8gu, sum hevur ment seg vi\u00f0 ti\u0301\u00f0ini (Craig 2015: 209-210)."}, {"text_idx": "#000015", "text": "3. Hin to\u0301ma gr\u00f8vin var\u00f0 eftir \u00f8llum at d\u00f8ma funnin av kvinnum."}, {"text_idx": "#000016", "text": "Hesum hava vit eisini veri\u00f0 inni a\u0301 i\u0301 sambandi vi\u00f0 Fyrra korintbr\u00e6vi\u00f0 15, har i\u00f0 eg millum anna\u00f0 leg\u00f0i dent a\u0301, at kvinnur ikki vo\u0301r\u00f0u s\u00e6ddar sum a\u0301li\u0301tandi vitni ta\u0301 a\u0301 d\u00f8gum. Ta\u0301 i\u00f0 ein hugsar um ta la\u0301gu st\u00f8\u00f0una hja\u0301 kvinnum og tann vantandi m\u00f8guleikan til at virka sum vitni, so er ta\u00f0 l\u00f8gi\u00f0, at ta\u00f0 nevniliga vo\u0301ru kvinnur, i\u00f0 fyrst funnu hina to\u0301mu gr\u00f8vina."}, {"text_idx": "#000017", "text": "Um hin to\u0301ma gr\u00f8vin einans var ein halgis\u00f8ga, so hev\u00f0i ta\u00f0 o\u0301iva\u00f0 veri\u00f0 mannligir l\u00e6rusveinar, i\u00f0 funnu gr\u00f8vina."}, {"text_idx": "#000018", "text": "Hetta er eisini ein pi\u0301nlig a\u0301sannan. Sannroyndin um, at ta\u00f0 vo\u0301ru kvinnur, i\u00f0 vo\u0301ru h\u00f8vu\u00f0svitni til hina to\u0301mu gr\u00f8vina, kann einans greinast a\u0301 ein tru\u0301verdan ha\u0301tt, um t\u00e6r i\u0301 roynd og veru vo\u0301ru tey fyrstu vitnini til hina to\u0301mu gr\u00f8vina. Og evangeliini veita si\u0301\u00f0ani eina eftirfarandi fra\u0301s\u00f8gn av hesi pi\u0301nligu sannroynd (ibid.: 213)."}, {"text_idx": "#000019", "text": "4. Hitt elsta j\u00f8diska aftursvari\u00f0 hevur hina to\u0301mu gr\u00f8vina sum fyritreyt."}, {"text_idx": "#000020", "text": "I\u0301 Matteusi 28,11-15 fa\u0301a vit varhugan av, hvussu aftursvari\u00f0 hja\u0301 j\u00f8dunum hevur veri\u00f0 av fyrstanti\u0301\u00f0. Her lesa vit nevniliga, at gravarvaktin ver\u00f0ur mutra\u00f0 av h\u00f8vu\u00f0sprestunum og teimum elstu og f\u00e6r hesi bo\u00f0: \u201dSigi\u00f0: \u201dL\u00e6rusveinar hansara komu a\u0301 na\u0301ttarti\u0301\u00f0 og stjo\u0301lu hann, me\u00f0an vit svo\u0301vu\u201d (13)."}, {"text_idx": "#000022", "text": "Hetta er eisini ein go\u0301\u00f0 a\u0301bending um, at gr\u00f8vin var to\u0301m, av ti\u0301 at u\u0301ts\u00f8gnin ikki stavar fra\u0301 vinunum hja\u0301 Jesusi, men fra\u0301 hansara fi\u0301ggindum (ibid.: 214)."}, {"text_idx": "#000023", "text": "Hetta, sum eg havi nevnt omanfyri, undirstrikar, at hin to\u0301ma gr\u00f8vin av r\u00f8ttum kann sigast at vera ein s\u00f8gulig sannroynd. Hetta er eisini ni\u00f0urst\u00f8\u00f0an hja\u0301 s\u00f8gufr\u00f8\u00f0inginum Michael Grant: \u201dEingin s\u00f8gufr\u00f8\u00f0ingur kann avnokta hina to\u0301mu gr\u00f8vina a\u0301 ein ra\u0301\u00f0iligan ha\u0301tt ... Um vit ny\u0301ta tey somu metingarst\u00f8\u00f0ini, sum vit h\u00f8vdu ny\u0301tt vi\u00f0vi\u0301kjandi \u00f8llum \u00f8\u00f0rum keldum fra\u0301 forn\u00f8ldini, so eru pro\u0301gvini so v\u00e6l grunda\u00f0 og sannli\u0301k, at tey noy\u00f0a okkum til at koma til ta ni\u00f0urst\u00f8\u00f0u, at gr\u00f8vin i\u0301 roynd og veru var\u00f0 funnin at vera to\u0301m\u201d (Gustavsson 2017: 194, mi\u0301n ty\u0301\u00f0ing)."}, {"text_idx": "#000028", "text": "Wokeness \u2013 u\u0301lvur i\u0301 sey\u00f0akl\u00e6\u00f0um"}, {"text_idx": "#000029", "text": "Ta\u00f0 ljo\u0301\u00f0ar v\u00e6l. Ja, ennta\u0301 bi\u0301bilskt! Og kortini er okkurt pu\u0301ra gali\u00f0. Talan er um wokeness, sum er ein berandi li\u00f0ur i\u0301 ra\u0301kinum i\u0301 ti\u0301\u00f0ini vit liva. Hvat er ta\u00f0, og hvi\u0301 eiga vit sum tru\u0301gvandi at taka heil..."}, {"text_idx": "#000030", "text": "Hava vit ru\u0301m i\u0301 hj\u00f8rtum okkara fyri ivandi fo\u0301lki?"}, {"text_idx": "#000031", "text": "Komandi dagarnar fara vit at vi\u00f0gera evni\u00f0, ivi. Jesu l\u00e6rusveinur, Tummas er helst eitt ta\u00f0 kendasta d\u00f8mi um ein ivamann, sum altso fyri um 2.000 a\u0301rum si\u0301\u00f0ani eins og i\u0301 okkara ti\u0301\u00f0 er ein veruleiki.Gj\u00f8g..."}, {"text_idx": "#000032", "text": "\u201cJesus seg\u00f0i vi\u00f0 hana: \u00bbEg eri uppreisnin og li\u0301vi\u00f0; tann, sum try\u0301r a\u0301 meg, skal liva, um hann so doyr;\u201dJo\u0301h.11,25 Ni\u0301ggju a\u0301ra gamli Filip hev\u00f0i Down-syndrom. I\u0301 sunnudagssku\u0301lanum arga\u00f0u hini b\u00f8rnini hann,..."}, {"text_idx": "#000033", "text": "Kristus er upprisin. Gle\u00f0iligar pa\u0301skir \u00f8ll somul. Vi\u00f0 hesum fa\u0301a tit a\u0301rsins pa\u0301skaheilsan fra\u0301 a\u00f0alskrivara, Andrias Magnussen"}, {"text_idx": "#000034", "text": "Si\u0301\u00f0an tala\u00f0i Harrin vi\u00f0 Mo\u0301ses og A\u0301ron i\u0301 Egyptalandi og seg\u00f0i: Tali\u00f0 vi\u00f0 allan savna\u00f0 I\u0301sraelsmanna og sigi\u00f0 \u201cti\u0301ggjunda dagin i\u0301 hesum ma\u0301na\u00f0i skal hv\u00f8r hu\u0301sfa\u00f0ir taka s\u00e6r eitt lamb, eitt lamb fyri hv\u00f8rt h..."}, {"text_idx": "#000039", "text": "Vit ny\u0301ta cookies a\u0301 okkara si\u0301\u00f0u.Tu\u0301 kanst lesa meira um ny\u0301tsluna av cookies og sl\u00f8kkja t\u00e6r a\u0301 stillingunum Go\u0301\u00f0tak allar cookies Go\u0301\u00f0tak bert ney\u00f0ugar cookies"}, {"text_idx": "#000041", "text": "Tu\u0301 kanst lesa meira um ny\u0301tsluna av cookies og sl\u00f8kkja t\u00e6r a\u0301 stillingunum"}, {"text_idx": "#000048", "text": "Hesar cookies hja\u0301lpa okkum at betra si\u0301\u00f0una vi\u00f0 ti\u0301\u00f0ini."}, {"text_idx": "#000049", "text": "Vinaliga ja\u0301tta ney\u00f0ugar cookies fyrst, a\u0301\u00f0renn tu\u0301 kanst goyma ti\u0301nar stillingar!"}, {"text_idx": "#000050", "text": "Les meira um okkara cookie politikk her"}]